Beeld sê: Beperkings wel nodig om ons regte te beskerm | Netwerk24
Son Peter Abrahams
In die laaste dae het stemme begin opgaan teen die buitegewone beperkings deur die regering op bewegingsvryheid.
Sommige steun dit gekwalifiseerd, maar meen dit gaan te ver.
Onder diegene wat hul stem laat hoor, is dié vir wie dit ’n uiters onaangename herinnering is aan tye toe noodtoestande gebruik is om mense te onderdruk. Vir dié gevoelens en die behoefte om dit met mede-Suid-Afrikaners te deel, moet daar ruimte, volle begrip en selfs uitreiking wees.
Ander is besorg dat ’n skuiwergat gebruik word om mense se grondwetlike regte onnodig te onderdruk en daar word verwys na hardhandige optrede deur die veiligheidsmagte wat reeds plek-plek voorgekom het. Maar daar is ook diegene wat, vreemd, nog geen begrip van die omvang, impak en moontlike gevolge van die Covid-19-pandemie het nie.
Art. 36 van ons Grondwet – juis as deel van die Handves van Menseregte – maak voorsiening vir die beperking van regte.
Art. 36 van ons Grondwet – juis as deel van die Handves van Menseregte – maak voorsiening vir die beperking van regte. Dit word gekwalifiseer deurdat omstandighede dit moet regverdig en dat menswaardigheid steeds in ag geneem moet word.
Die aanvanklike uitvaardiging van ’n regulasie wat eise om skadevergoeding opskort wat uit regeringsoptrede voortspruit, is onaanvaarbaar. Dit is intussen geskrap. En ja, dit is ongemaklik dat ANC-politici, heelparty met ’n twyfelagtige geskiedenis, met sulke ingrypende magte beklee word.
Tog meen Beeld dat die oorwig van beperkings in die huidige situasie geregverdig is – die drankverbod en rondbeweeg buite huise, behalwe vir noodsaaklike aankope, ingesluit. Die binnelandse ontplooiing van die weermag is ook nodig. Dit alles om juis die regte, gesondheid en lewe van die meeste wetsgehoorsame Suid-Afrikaners te beskerm.
Daar is wêreldwye konsensus dat inperkings die nuwe korona-virus se verspreiding help bekamp. Uiteraard moet die samelewing, aktiviste en die media steeds hul waghondrol oor owerheidsoptrede speel. Maar ook oor die oortreders.
Meer oor: Korona | Regte | Inperking | Grondwet | Hoofartikel